التقويسة هي من الحيلات اللولانين لي قدر بيهوم بنادم يحل باب فالحيط ولّ يهز الضّالة، الغرض من هاد الحيلة هو أن الثقل ديال الضّالة ما يكونش هابط كولّو التحت إنّما يتفرّق على الجناب. قبل من الحيلة ديال التقويسة كان بنادم تايهز الضّالة ب العتبة، المشكل تاع العتبة هو أنه ماندقروش نديرو حلّة فالباب ولّ تيساع ما بين الحيوط يكون واسع بزاف لأنه يمكن تاتعوّج ولّ وتاتهرّس العتبة. المصريين القدام ( يامات الفراعنة) كانو تايخلطو هاد الحيلات بجوج (العتبة و التقويسة) باش يهزّو الضّالة، و كانو تايزوقو العتبة بالرسوم لي كانو تايكتبو بيها ديك الساع. من بعدهوم الإغريقيين و الرومانيين بداو تايخدمو بزاف بهاد الحيلات، ومن بعدهوم المغاربة (ليي جاو فالغرب : إفريقيا د الشمال و إسبانيا) زادو نوّعو فالتقويسات و الزواق. التقويسة ديال الدروج التقويسة القديمة المعروفة هي تقويسة د الدروج بالياجور، هاد التقويسة تايسميوها الاليمان قوس الحجر الطالع (Kragsteinbogen) و تايسميوها النݣالزة قوس الغراب ( و تايسميوها المالطيين الحْنية تالقشرة ولّ تالكليّب ( ħnejja tal-qoxra ). الحيلة لي مبنية بيها التقويسة د الدروج هي يكونو الياجور مبنيين طالعين كي الدروج، ويكونو دروج مقابلين، وكل ياجورة تاتكون خارجة على ختها بشوية، و فالقمقومة ديال التقويسة تايتلاقاو الدروج المقابلين فياجورة مشروكة.